"ઢાઈ અક્ષર પ્રેમ કા'ની સ્ટોરી પર બનેલી બધી ફિલ્મો કંઈ યશ ચોપરાએ બનાવી હોય એવી સચ્ચા પ્રેમ ટાઇપની થોડી હોય? જો બધા છોકરાવ રાજ, રાહુલ કે સલીમ જેવા ન હોય, તો બધી છોકરીઓ સિમરન, અંજલિ કે અનારકલી પણ ન હોય. પરંતુ જેમના પ્રેમની નૈયા બીચ ભંવર મેં ગૂડ ગૂડ ગોતે ખાકે ડૂબી ગઈ હોય એવા છોકરાવને મળો તો લાગે કે દરેક પ્રેમ કહાનીમાં વિલન અમરીશ પુરી જેવા પપ્પા નહીં, બલકે ખુદ છોકરીઓ જ હોય છે. ડિરેક્ટર લવ રંજને એવું જ કર્યું લાગે છે. 'પ્યાર કા પંચનામા-૧' એમણે પ્રેમમાં પડ્યા પછી અમુક છોકરાઓની કેવી હાલત થાય છે એ બતાવવા જ બનાવેલી. એ હિટ થઈ ગઈ એટલે લવભાઈને ઓર શૂરાતન ચડ્યું અને એમણે હવે એ ફિલ્મની સિક્વલ બનાવી નાખી છે.